Trine Bramsen (S), 2013-02-19:
Det er en debat om, hvorvidt Danmark skal overholde vores internationale forpligtelser.
De registreres, og de opdateres.
For os Socialdemokrater er det afgørende, at Danmark overholder de konventioner, som vi har ratificeret, og således også på udlændingeområdet lever op til vores internationale forpligtelser.
Med det beslutningsforslag, vi behandler her, ønsker forslagsstillerne fra Dansk Folkeparti, at der nedsættes en kommission, som kritisk skal gennemgå de internationale konventioner og aftaler, som Danmark er forpligtet til at følge.
Af bemærkningerne til forslaget fremgår det, hvad der har motiveret Dansk Folkeparti til at fremsætte forslaget.
Det er det faktum, at Dansk Folkeparti finder det problematisk, at Danmark har forpligtet sig til internationale konventioner og særligt aftaler på udlændingeområdet.
Det problematiske består ifølge forslagsstillerne i, at konventioner anvendes uden såkaldt skelen til den konkrete situation.
Jeg vil i den forbindelse bare lige træde et lille skridt tilbage og minde forslagsstillerne om, hvorfor Danmark egentlig er omfattet af en række internationale konventioner.
Udgangspunktet for de konventioner, som Danmark har undertegnet, er FN's verdenserklæring om menneskerettigheder fra 1948.
Verdenserklæringen om menneskerettigheder opstod ikke mindst på baggrund af de lidelser, som millioner blev udsat for under anden verdenskrig.
Med det afsæt forpligtede en række lande sig til frivilligt at respektere borgerlige, politiske, økonomiske, sociale og kulturelle rettigheder.
De konventioner, der udspringer af verdenserklæringen, har været grundlag for forståelsen af, at hvert enkelt menneske har en værdi, at det bærer ukrænkelige rettigheder og skal anerkendes som retssubjekt.
Konventionerne har bidraget til at bekæmpe forskelsbehandling og undertrykkelse af liv, frihed og personlig sikkerhed.
En anden konvention, som Danmark er forpligtet af, er flygtningekonventionen.
Også her er udgangspunktet erfaringerne fra anden verdenskrig.
En situation med millioner af flygtninge gjorde det klart, at der til stadighed er brug for at sikre mennesker i yderst sårbare situationer grundlæggende ret til beskyttelse.
Jeg skal i den forbindelse heller ikke undlade at bemærke, at Danmark var det første land, der ratificerede FN's flygtningekonvention den 4. december 1952.
For os Socialdemokrater er det indlysende, at Danmark som ansvarlig part i det internationale samfund naturligvis skal støtte op om konventioner, der har til formål at sikre retssikkerheden for mennesker på tværs af landegrænser.
Ligeså indlysende er det, at hvis konventioner skal være virksomme som mere og andet end bare ord, kan hverken Danmark eller andre lande vælge fra sag til sag, om man har lyst til at overholde konventionerne ved at skele til den konkrete situation, som Dansk Folkeparti udtrykker det.
De udfordringer og dilemmaer, der naturligt opstår i et stadig mere globaliseret samfund, herunder spørgsmålet om flygtninge og statsløse, kan ikke tackles uden hensyntagen til et effektivt internationalt samarbejde og inden for rammerne af gensidigt forpligtende aftaler.
Jeg vil i den forbindelse fremhæve, at det fremgår af regeringsgrundlaget, tydeligt endda, at Danmark skal yde støtte til fremme af menneskerettighederne, ligesom regeringen er optaget af, at Danmark overholder sine internationale forpligtelser.
Regeringen har en helt klar ambition om at sikre efterlevelse af Danmarks internationale forpligtelser, og det står dermed i dyb kontrast til det beslutningsforslag, som Dansk Folkeparti her har fremsat.
Socialdemokraterne kan således ikke støtte forslaget.